钦定古今图书集成/明伦汇编/官常典/第780卷 > 张轨
## 钦定古今图书集成/明伦汇编/官常典/第780卷 > 张轨

按《周书》本传，“轨字元轨，济北临邑人也。父崇，高平令。
轨少好学，志识开朗。初在洛阳，家贫，与乐安孙树仁
为莫逆之友，每易衣而出，以此见称。永安中，随尔朱
荣击元颢，除讨寇将军，奉朝请。轨常谓所亲曰：‘秦、雍
之间必有王者’。”尔朱氏败后，遂杖策入关。贺拔岳以
轨为记室参军，典机务。寻转仓曹，加镇远将军。时榖
籴涌贵，或有请贷官仓者。轨曰：“以私害公，非吾宿志，
济人之难，讵得相违。”乃卖所服衣物，籴粟以赈其乏及岳被害，太祖以轨为都督，从征侯莫陈悦。悦平，使
于洛阳，见领军斛斯椿。椿曰：“高欢逆谋，已传行路，人
情西望，以日为年。未知字文何如贺拔也？”轨曰：“宇文
公文足经国，武可定乱，至于高识远度，非愚管所测。”
椿曰：“诚如卿言，真可恃也。”太祖为行台，授轨郎中。魏
孝武西迁，除中书舍人，封寿张县子，邑三百户，加左
将军、济州大中正，兼著作佐郎，修起居注。迁给事黄
门侍郎，兼吏部郎中。六年，出为河北郡守。在郡三年，
声绩甚著，临人治术，有循吏之美。大统间，宰人者多
推尚之。入为丞相府从事中郎，行武功郡事。章武公
导出镇秦州，以轨为长史，加抚军将军、大都督、通直
散骑常侍。魏废帝元年，进车骑大将军、仪同三司、散
骑常侍。二年，赐姓宇文氏，行南秦州事。魏恭帝二年，
征拜度支尚书，复除陇右府长史。卒于位，时年五十
五，谥曰质。轨性清素，临终之日，家无馀财，惟有《素书》
数百卷。子肃